**MŰSZAKI LEÍRÁS**

Feladatleírás:

A MÁV Zrt. Pályavasúti Üzemeltetési Főigazgatóság Gyermekvasút Forgalmi Csomóponti Főnökségnél az üzemmenet folyamatos biztosítása érdekében fontos, hogy rendelkezésre álljon olyan fuvarozási keretszerződés, mely a javítandó gördülő és egyéb állomány szállítását teszi lehetővé a kijelölt javítási bázisra.

Az áruszállítási/árufuvarozási szolgáltatás (CPV kód: 60100000-9) ellátásához keresünk olyan gazdasági szereplőket, amely rendelkezik legalább 1 db tehergépkocsival, amely alkalmas

1. 8 db keskeny nyomtávolságú vasúti kerékpár szállítására. A kerékpártengely hossza 1.600 mm, a kerék átmérője 800 mm, 1 db kerékpár tömege kb. 1.100 kg,
2. 2 db keskeny nyomtávolságú vasúti forgóváz szállítására. 1 db forgóváz hossza: 3 m, szélessége: 2,4 m, magassága 0,8 m. 1 db forgóváz tömege: kb. 4 tonna.
3. kisebb alkatrészek szállítására max. 5 tonna rakománytömegig. A rakfelület mérete: max. 2,4 m széles, max. 5 m hosszú,

azzal, hogy a tehergépkocsiknak meg kell felelniük a közúti járművek forgalomba helyezésének és forgalomban tartásának műszaki feltételeiről szóló 6/1990. (IV. 12.) KöHÉM rendeletben foglaltaknak.

Fuvarozónak az áruszállítási/árufuvarozási szolgáltatás végzéséhez rendelkeznie kell a jogszabályban előírt engedéllyel, a gépkocsi vezetőnek a tehergépkocsi vezetéséhez szükséges rendeletben meghatározott jogosítványokkal.

Fuvarozónak az áruszállítást Magyarország területén kell teljesítenie, a teljesítés helye: a MÁV Zrt. Gyermekvasút Hűvösvölgy (1021 Budapest, Hűvösvölgy), illetve a Feladó által az eseti megrendelésben megjelölt rendeltetési hely.

Fuvarozónak Feladó egyedi megrendelése alapján keskeny nyomközű járműveket, nagyobb gépészeti berendezéseket (motorok, forgóvázak, vasúti kerékpárokat), valamint egyéb tehergépjárművet igénylő dolgokat kell szállítania.

A szállítást a megrendeléstől számított 7 napon belül kell elvégeznie.

A teljesítésre vonatkozó műszaki és minőségi követelmények a megvalósítás módját befolyásoló körülmények:

A rakodást hűvösvölgyi telephelyünkön a járműszerelő csarnokban futódaruval végezzük, elengedhetetlen a rakfelület felülről történő rakodása a nyitott tetőn át, vagy emelőhátfallal. A csarnokba a daru alá történő betolatás helyszínére jellemző adatok: a kapu szélessége 3 m, magassága 3,5 m, az előtte merőlegesen rendelkezésre álló szabad távolság 8,5 m. A 3 méteres szélességű tér a kaputól kb. 20-30 °-os szögben folyamatosan rendelkezésre áll. (Tájékoztatásképpen: a szokásos 12 tonnás tehergépkocsik alkalmasak a kapun át végzett betolatásra)

Nyerges vontató nem alkalmas a szállítás lebonyolítására.